**123HealthPassport\_Control**

Η προτεινόμενη εφαρμογή λειτουργεί ως ένα ηλεκτρονικό υγειονομικό διαβατήριο για τους τουρίστες που επισκέπτονται τη χώρα μας, βασισμένο στην τεχνολογία των Γεωγραφικών Πληροφοριακών Συστημάτων (GIS). Η εφαρμογή αποτελείται από τα εξής στάδια:

**Βήμα 1 – Καταχώρηση Δεδομένων Υγείας και Ταξιδιού του Ταξιδιώτη**

Oι ταξιδιώτες συμπληρώνουν ένα ψηφιακό ερωτηματολόγιο, μέσω του έξυπνου κινητού τους, χρησιμοποιώντας τις δυνατότητες των Γεωγραφικών Πληροφοριακών Συστημάτων (GIS). Οι ερωτήσεις αφορούν στα δημογραφικά χαρακτηριστικά τους (τόπος διαμονής, ηλικία, φύλο), τα αποτελέσματα του τεστ Covid-19 πριν και μετά την είσοδο στη χώρα μας, την αιτιολογία της επίσκεψης, το χρονικό διάστημα παραμονής στη χώρα, την ακριβή διεύθυνση διαμονής του τουριστικού προορισμού και το ιατρικό τους ιστορικό. Στους χρήστες δίνεται η δυνατότητα μεταφόρτωσης των αποτελεσμάτων του τεστ Covid-19 και άλλων ιατρικών εξετάσεων με τη μορφή αρχείου εικόνας (jpeg, png). Οι δυνατότητες του συστήματος επεκτείνονται ώστε να συμπεριλάβουν και τη διαλειτουργική επικοινωνία με ψηφιακές εφαρμογές μέτρησης της θερμοκρασίας του επισκέπτη. Η ακριβής καταγραφή αυτών των μετρήσεων και των πιθανών διακυμάνσεων τους αποτελεί σοβαρή ένδειξη για την ταυτοποίηση ενός ύποπτου κρούσματος με Covid-19. Τα δεδομένα που εισάγονται αποτελούν στοιχεία υπεύθυνης δήλωσης των ασθενών με όλες τις προβλεπόμενες νομικές κυρώσεις σε περιπτώσεις ψευδούς δήλωσης ή απόκρυψης στοιχείων.

**Βήμα 2 – Εντοπισμός Προέλευσης και Προορισμού Ταξιδιώτη**

Μέσω του έξυπνου κινητού του ταξιδιώτη ενεργοποιείται η το Παγκόσμιο Σύστημα Θεσιθεσίας (GPS) και εντοπίζεται σε πραγματικό χρόνο η τοποθεσία του επισκέπτη και οι συντεταγμένες προέλευσης των απαντήσεων του ερωτηματολογίου. Χρησιμοποιώντας κατάλληλα χρωματικά σύμβολα, αποτυπώνεται η ακριβής θέση του επισκέπτη επάνω σε διαδραστικούς γεωγραφικούς χάρτες. Επιλέγοντας επάνω σε συγκεκριμένα σημεία του χάρτη, αναδύονται χρηστικά παράθυρα με τις πληροφορίες ενδιαφέροντος. Τα δεδομένα εξάγονται σε πραγματικό χρόνο με τη μορφή διαγραμμάτων και δεικτών μέτρησης. Οι περιπτώσεις ύποπτων κρουσμάτων προσδιορίζονται αυτόματα στον χάρτη με αλλαγή της χρωματικής κλίμακας των συμβόλων ή του μεγέθους τους.

**Βήμα 3 – Αξιολόγηση Δεδομένων και Ταυτοποίηση Ύποπτων Κρουσμάτων**

Tα δεδομένα διαμοιράζονται στο Κέντρο Ελέγχου (Κέντρο Επιχειρήσεων Πολιτικής Προστασίας-ΚΕΠΠ) όπου πραγματοποιείται η αξιολόγηση τους, η ανίχνευση και η ταυτοποίηση ύποπτων κρουσμάτων με Covid-19. Επιπλέον πραγματοποιείται η αποστολή αυτόματων εξατομικευμένων μηνυμάτων κειμένου (sms), στα οποία ο χρήστης υποχρεούται να απαντήσει σε εύλογο χρονικό διάστημα. Με αυτόν τον τρόπο διαπιστώνεται από τις αρχές με ακρίβεια η θέση του χρήστη σε πραγματικό χρόνο. Η αποστολή προσωποποιημένων μηνυμάτων αφορά στις περιπτώσεις όπου ο επισκέπτης δεν τηρεί τα προβλεπόμενα που έχει εισαγάγει στο ερωτηματολόγιο ή σε ανίχνευση εμπύρετης μεταβολής.

Η προτεινόμενη εφαρμογή είναι καινοτόμα γιατί επιτρέπει την εποπτεία όλων των τουριστών που επισκέπτονται μια χώρα σε πραγματικό χρόνο, παρεμβαίνοντας στις περιπτώσεις ύποπτων κρουσμάτων. Παράλληλα δίνεται η δυνατότητα προγραμματισμένων δειγματοληπτικών ελέγχων, προκειμένου να πιστοποιείται ο ακριβής εντοπισμός της θέσης των επισκεπτών και η αληθής δήλωση των στοιχείων. Η εφαρμογή δεν απαιτεί πλήθος ανθρώπινων πόρων γιατί όλες οι λειτουργίες είναι αυτοματοποιημένες. Οι έλεγχοι (τακτικοί, δειγματοληπτικοί και έκτακτοι) μπορούν να πραγματοποιούνται από το ανθρώπινο δυναμικό που υπηρετεί στον ΕΟΔΥ ή την Πολιτική Προστασία.