**123HealthPassport\_Control**

Τι απαιτείται ακόμη προκειμένου να περάσει η υπηρεσία/το προϊόν σε παραγωγική λειτουργία;

**Θεσμικό Πλαίσιο/Νομοθετικές Παρεμβάσεις:**

Καταρχήν απαιτείται **νομοθετική πρωτοβουλία** προκειμένου να είναι **υποχρεωτική η συμπλήρωση των δεδομένων υγείας και ταξιδιού** του ταξιδιώτη/τουρίστα με τη χρήση της προτεινόμενης εφαρμογής 123HealthPassport\_Control πριν από το εκάστοτε ταξίδι.

**Ασφάλεια Προσωπικών Ιατρικών Δεδομένων:**

Τα **προσωπικά ιατρικά** δεδομένα προτείνεται να αποθηκεύονται στο **G-Cloud της Κοινωνίας της Πληροφορίας Α.Ε**, που προσφέρει οριζόντιες υπηρεσίες με πολλαπλά οφέλη για τους Δημόσιους Φορείς. Το G-Cloud είναι ένα πρωτοποριακό και καινοτόμο για τα ευρωπαϊκά δεδομένα εγχείρημα της ελληνικής Δημόσιας Διοίκησης, που αποσκοπεί στην κοινή χρήση υπολογιστικών υποδομών από τους Φορείς της Δημόσιας Διοίκησης, με αποτέλεσμα τη μείωση του κόστους κτήσης, συντήρησης και υποστήριξης τους, και την αύξηση του βαθμού ευελιξίας και ασφάλειάς τους. Απώτερος σκοπός των παραπάνω είναι η βελτίωση των παρεχόμενων υπηρεσιών προς πολίτες και επιχειρήσεις.

Το G-Cloud, μέσω της βέλτιστης αξιοποίησης από την ελληνική Δημόσια Διοίκηση των τεχνολογιών cloud computing και virtualization, επιτυγχάνει αποδοτικότερη εκμετάλλευση και διαχείριση των υφιστάμενων υπολογιστικών πόρων, δημιουργεί οικονομίες κλίμακας στην προμήθεια νέων  ηλεκτρομηχανολογικών και υπολογιστικών πόρων και τα κόστη συντήρησης αυτών και τέλος παρέχει αναβαθμισμένες και ασφαλέστερες  ψηφιακές υπηρεσίες.

Η κεντρική διάθεση υπολογιστικών υποδομών και εφαρμογών, μέσω του G-Cloud, προσφέρει **οριζόντιες υπηρεσίες με πολλαπλά οφέλη** για τους Δημόσιους Φορείς / αποδέκτες αυτών, όπως:

* Οικονομίες κλίμακας όσο αφορά στα κόστη κτήσης, συντήρησης και λειτουργίας για τις υποδομές που απαιτεί ένα κέντρο δεδομένων,
* Εξοικονόμηση πόρων για την προμήθεια, συντήρηση και λειτουργία της αναγκαίας υπολογιστικής υποδομής,
* Ευελιξία και ταχύτητα στην λήψη και χρήση των υπολογιστικών πόρων (άμεση επέκταση και μείωση ανάλογα με τις απαιτήσεις των συστημάτων του Φορέα),
* Εγγυημένη διαθεσιμότητα των παρεχόμενων υπηρεσιών του G-Cloud μέσω συμφωνίας επιπέδου υπηρεσίας  (SLA),
* Υψηλού επιπέδου παρεχόμενη ασφάλεια.

To G-Cloud προσφέρει ψηφιακές υπηρεσίες υψηλού επιπέδου και προκαθορισμένης ποιότητας (SLA), κυρίως ιδιωτικού (private cloud), αλλά και δημόσιου νέφους (public cloud), όντας βασισμένο σε υπερσύγχρονες υποδομές υπολογιστικού νέφους και εικονικοποίησης (cloud computing και virtualization). Μέσω του G-Cloud, παρέχονται υπηρεσίες κυρίως Υποδομής ως Υπηρεσία (Infrastructure as a Service -IaaS), αλλά και Λογισμικού ως Υπηρεσία(Software as a Service – SaaS).

**Τηλεπικοινωνιακοί Πάροχοι/Απόρρητο Πληροφοριών:**

Στις ηλεκτρονικές επικοινωνίες, σύμφωνα με τη νομοθεσία, απόρρητα θεωρούνται:

* Το περιεχόμενο της επικοινωνίας (περιεχόμενο τηλεφωνικών κλήσεων, ηλεκτρονικού ταχυδρομείου και γενικά οποιασδήποτε επικοινωνίας φωνής, εικόνας, δεδομένων).
* Η ταυτότητα του καλούντος και του καλουμένου.
* Η ταυτότητα του αποστολέα και του παραλήπτη ηλεκτρονικού ταχυδρομείου.
* Τα δεδομένα θέσης της τερματικής συσκευής (γεωγραφικός εντοπισμός).

Για αυτό είναι απαραίτητο να διασφαλιστεί **η συναίνεση των χρηστών** της εφαρμογής για να αποφευχθούν νομικά ζητήματα και **η συνεργασία των τηλεπικοινωνιακών παρόχων.**

**Πληροφοριακή Εκπαίδευση Χρηστών:**

Θα πρέπει να γίνει **ταχεία και εντατική εκπαίδευση των χρηστών** που θα αποφασισθεί να χρησιμοποιούν το Κέντρο Ελέγχου (π.χ σώματα ασφαλείας/υπάλληλοι της Πολιτικής Προστασίας ή υπάλληλοι του ΕΟΔΥ). Αποτελείται από σεμινάρια προσαρμοσμένα σε ομάδες/κατηγορίες μελών, που περιλαμβάνουν εκπαίδευση στον χειρισμό πληροφοριακών εργαλείων, στη στρατηγική αξιοποίησης της προτεινόμενης εφαρμογής και των πληροφοριών που προκύπτουν από τη χρήση της.

**Ανθρώπινοι Πόροι/Χρήστες:**

Η εφαρμογή δεν απαιτεί πλήθος ανθρώπινων πόρων γιατί όλες οι λειτουργίες είναι αυτοματοποιημένες. Οι έλεγχοι (τακτικοί, δειγματοληπτικοί και έκτακτοι) μπορούν να πραγματοποιούνται από το ανθρώπινο δυναμικό που υπηρετεί στον ΕΟΔΥ ή την Πολιτική Προστασία.

**Διαλειτουργικότητα με άλλα Συστήματα:**

Στην πιλοτική δοκιμή του συστήματος δεν είναι απαραίτητη η σύνδεση με άλλους δημόσιους φορείς. Απαιτείται μόνο η οθόνη ενός υπολογιστή που θα είναι εγκατεστημένο στο Κέντρο Ελέγχου (π.χ της Πολιτικής Προστασίας ή του ΕΟΔΥ). Θα ήταν όμως χρήσιμη μελλοντική διασύνδεση με άλλες Δημόσιες Υπηρεσίες ή Δημόσιους Οργανισμούς που θα προκύψουν από τη μελέτη εφαρμογής.